III กำไร Q2/62 ทำสถิตินิวไฮ!
III ยังสามารถทำกำไรเติบโตต่อเนื่องจนสร้างสถิตินิวไฮใหม่ในไตรมาส 2/62 และมีแนวโน้มดีขึ้นต่อเนื่องทุกไตรมาสจากการที่บริษัทไม่หยุดนิ่งในการขยายธุรกิจหลัก
III ยังสามารถทำกำไรเติบโตต่อเนื่องจนสร้างสถิตินิวไฮใหม่ในไตรมาส 2/62 และมีแนวโน้มดีขึ้นต่อเนื่องทุกไตรมาสจากการที่บริษัทไม่หยุดนิ่งในการขยายธุรกิจหลัก
9 ส.ค. 2562

คุณค่าบริษัท
บริษัท ทริพเพิล ไอ โลจิสติกส์ จำกัด (มหาชน) หรือ III ยังคงสามารถทำกำไรสุทธิเติบโตต่อเนื่อง จนสร้างสถิตินิวไฮใหม่ในไตรมาส 2/2562
โดยผลการดำเนินงานไตรมาส 2 สิ้นสุดวันที่ 30 มิถุนายน 2562 บริษัทมีรายได้จากการให้บริการขยับขึ้นมาอยู่ที่ 709.23 ล้านบาท จากงวดเดียวกันของปีก่อน 697.26 ล้านบาท ส่งผลให้บริษัทมีกำไรสุทธิขยับขึ้นมาจากปีก่อน 50.43 ล้านบาท หรือ 0.0848 บาทต่อหุ้น จากงวดเดียวกันของปีก่อนมีกำไรสุทธิ 38.35 ล้านบาท หรือ 0.0634 บาทต่อหุ้น ส่วนหนึ่งเป็นผลมาจากส่วนแบ่งกำไรที่เพิ่มขึ้นจากเงินลงทุนในกิจการร่วมค้าและบริษัทร่วมเดิม รวมถึงส่วนแบ่งกำไรจากการลงทุนใหม่ที่เกิดขึ้นในช่วงปี 2561 และในไตรมาส 1/2562 ที่ผ่านมา
ขณะที่ผลการดำเนินงานงวด 6 เดือน สิ้นสุดวันที่ 30 มิถุนายน 2562 บริษัทมีรายได้จากการให้บริการขยับขึ้นมาอยู่ที่ 1,388.34 ล้านบาท จากงวดเดียวกันของปีก่อน 1,296.89 ล้านบาท ส่งผลให้บริษัทมีกำไรสุทธิขยับขึ้นมาอยู่ที่ 93.32 ล้านบาท หรือ 0.1556 บาทต่อหุ้น จากงวดเดียวกันของปีก่อนมีกำไรสุทธิ 64.27 ล้านบาท หรือ 0.1063 บาทต่อหุ้น ซึ่งถือเป็นการดำเนินงานที่เป็นไปตามเป้าหมายและยังคงมีการเติบโตต่อเนื่อง
นอกจากนี้มุมมองของผู้บริหารต่อแนวโน้มและกลยุทธ์ในไตรมาส 3/2562 ระบุว่า ปริมาณการขนส่งสินค้ามีแนวโน้มเพิ่มมากขึ้นกว่าในครึ่งปีแรก เนื่องจากเข้าสู่ช่วง High Season ของการส่งออกและนำเข้า อย่างไรก็ดี ปริมาณที่เพิ่มขึ้นอาจมีอัตราการเติบโตที่ไม่มากนักเมื่อเทียบกับช่วงเวลาเดียวกันของปีก่อน เนื่องจากมีปัจจัยอื่นที่ส่งผลกระทบต่อธุรกิจการนำเข้าและส่งออก อาทิ อัตราแลกเปลี่ยนที่แข็งค่าขึ้นของเงินบาท ภาพรวมเศรษฐกิจของโลกที่เป็นผลสืบเนื่องมาจากภาวะสงครามทางการค้าของสหรัฐอเมริกา และจีน
อย่างไรก็ดี ทางบริษัทได้คาดการณ์ถึงสภาวะดังกล่าว โดยได้มีการจัดทำแผนยุทธศาสตร์ 3 ปี (ปี 2562-2564) ให้เหมาะสมกับสภาพธุรกิจและอุตสาหกรรม ซึ่งทางบริษัทได้กำหนดเป้าหมายในการเป็นผู้นำด้านการให้บริการโลจิสติกส์ครบวงจรในระดับภูมิภาค โดยร่วมมือกับพันธมิตรทางธุรกิจขยายเครือข่ายให้ครอบคลุมในระดับภูมิภาค และยังถือเป็นการสร้างแหล่งรายได้ใหม่ ๆ ให้แก่กลุ่มบริษัท จะเห็นได้จากการเข้าซื้อกิจการของ DG Packaging Pte., Ltd. และ Around Logistics Management Co., Ltd. ที่ส่งผลให้ผลประกอบการของกลุ่มบริษัทเติบโตโดดเด่น และคาดว่าผลประกอบการจากการลงทุนดังกล่าวจะยังมีการเติบโตขึ้นอย่างต่อเนื่อง
อีกทั้งทางนักวิเคราะห์ บล.ทรีนีตี้ ยังเชื่อมั่นว่าผลการดำเนินงานในช่วงครึ่งปีหลังนี้ยังคงสดใสต่อเนื่อง โดยบริษัทก็ยังได้รับอานิสงส์จากการเข้าลงทุนในบริษัทร่วมอย่าง Around Logistic ที่คอยเป็นกำลังสำคัญอย่างชัดเจนต่อการเติบโตของบริษัทในปีนี้
รวมถึงยังเชื่อว่าบริษัทจะมีผลการดำเนินงานที่ดีขึ้นต่อเนื่องทุกไตรมาส จากการที่บริษัทไม่หยุดนิ่งในการขยายธุรกิจหลัก พร้อมทั้งมีความตั้งใจในการลงทุนบนธุรกิจที่เกี่ยวเนื่องมาโดยตลอด ดังนั้นจึงคงแนะนำ “ซื้อ” ที่ราคาเป้าหมาย 8.10 บาท โดยยังคาดการเติบโตของกำไรของบริษัทไว้ที่ 30% เช่นเดิม
…
ผู้ถือหุ้นรายใหญ่
รายชื่อกรรมการ